Opholdskrav for ret til dagpenge

Lovforslaget skal finansiere en del af regeringens skatteaftale med Dansk Folkeparti, der blev indgået i februar 2018.

Med lovforslaget indføres der et opholdskrav for ret til dagpenge, hvorefter et medlem af en arbejdsløshedskasse som udgangspunkt skal have haft ophold her i riget, et andet EU-land eller EØS-land eller Schweiz i mindst 7 ud af de seneste 12 år.

Der er dog en række undtagelser. F.eks ansatte i danske virksomheder samt besætningsmedlemmer på danske skibe.

Regeringen vil med lovforslaget signalere, at man skal have en tæt tilknytning til det danske samfund, for at få velfærdsydelser.

Ifølge Beskæftigelsesministeriets egne skøn betyder lovforslaget, at 20.350 personer vil melde sig ud af en a-kasse, fordi de på grund af ophold i udlandet ikke længere vil være forsikret mod ledighed.

Kilde: Beskæftigelsesministeriet, Danske A-Kasser.